CELEX: 32013R0151
Language: sl
Date: 2012-12-19 00:00:00
Title: Delegirana uredba Komisije (EU) št. 151/2013 z dne 19. decembra 2012 o dopolnitvi Uredbe (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov glede regulativnih tehničnih standardov, ki določajo podatke, ki jih morajo repozitoriji sklenjenih poslov javno objaviti in predložiti, ter operativne standarde za zbiranje, primerjavo in dostop do podatkov  Besedilo velja za EGP

23.2.2013   
            
            
               SL
            
            
               Uradni list Evropske unije
            
            
               L 52/33
            
         DELEGIRANA UREDBA KOMISIJE (EU) št. 151/2013
   z dne 19. decembra 2012
   o dopolnitvi Uredbe (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov glede regulativnih tehničnih standardov, ki določajo podatke, ki jih morajo repozitoriji sklenjenih poslov javno objaviti in predložiti, ter operativne standarde za zbiranje, primerjavo in dostop do podatkov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju mnenja Evropske centralne banke (1),
   ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (2) zlasti člena 81(5) Uredbe,
   ob upoštevanju naslednjega:
   
               (1)
            
            
               Pomembno je, da se jasno opredelijo ustrezne pogodbe in njihove ustrezne nasprotne stranke. V skladu s funkcionalnim pristopom bi bilo treba subjekte, ki dostopajo do podatkov, shranjenih v repozitorijih sklenjenih poslov, obravnavati glede na njihove pristojnosti in funkcije, ki jih opravljajo.
            
         
               (2)
            
            
               Evropski organ za vrednostne papirje in trge (v nadaljnjem besedilu: organ ESMA) bi moral imeti dostop do vseh podatkov o transakcijah, shranjenih v repozitorijih sklenjenih poslov, za nadzor nad repozitoriji sklenjenih poslov, da lahko zahteva informacije, sprejme ustrezne nadzorne ukrepe in tudi spremlja, ali bi bilo treba registracijo repozitorija sklenjenih poslov ohraniti ali odvzeti.
            
         
               (3)
            
            
               Organu ESMA bi bilo treba glede na njegove pristojnosti v skladu z Uredbo (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) (3) in Uredbo (EU) št. 648/2012 podeliti dostop glede na različne naloge, ki so mu dodeljene. Dostop do podatkov za posamezne člane osebja organa ESMA bi moral biti v skladu z vsako od teh posebnih nalog.
            
         
               (4)
            
            
               Evropski odbor za sistemska tveganja (v nadaljnjem besedilu: ESRB), organ ESMA in zadevne članice Evropskega sistema centralnih bank (v nadaljnjem besedilu: ESCB), vključno z nekaterimi nacionalnimi centralnimi bankami in ustreznimi organi Unije za vrednostne papirje in trge, imajo nalogo spremljati in ohranjati finančno stabilnosti v Uniji ter bi torej morali imeti dostop do podatkov o transakcijah za vse nasprotne stranke za namen njihovih različnih s tem povezanih nalog.
            
         
               (5)
            
            
               Nadzorniki in pregledovalci centralnih nasprotnih strank (v nadaljnjem besedilu: CNS) potrebujejo dostop, da se jim omogoči učinkovito opravljanje njihovih nalog pri teh subjektih, in bi zato morali imeti dostop do vseh informacij, potrebnih za take naloge.
            
         
               (6)
            
            
               Dostop zadevnih članic ESCB je namenjen izpolnjevanju njihovih osnovnih nalog, še zlasti nalog centralne banke izdaje, njihovih nalog glede finančne stabilnosti in v nekaterih primerih bonitetnega nadzora nekaterih nasprotnih strank. Ker imajo v skladu z nacionalno zakonodajo nekatere članice ESCB drugačne naloge, bi jim bilo treba dostop do podatkov odobriti v skladu z različnimi nalogami, navedenimi v členu 81(3) Uredbe (EU) št. 648/2012.
            
         
               (7)
            
            
               Glavna naloga ustreznih organov Unije za vrednostne papirje in trge je zaščita vlagateljev v njihovih zadevnih jurisdikcijah ter bi jim bilo treba odobriti dostop do podatkov o transakcijah glede trgov, udeležencev, produktov in osnovnih sredstev, ki sodijo pod njihov nadzor in izvršilne naloge.
            
         
               (8)
            
            
               Organom, imenovanim v skladu s členom 4 Direktive 2004/25/ES Evropskega parlamenta in Sveta z dne 21. aprila 2004 o ponudbah za prevzem (4), bi bilo treba odobriti dostop do transakcij z izvedenimi finančnimi instrumenti na delnice, pri katerih je osnovno sredstvo bodisi sprejeto v trgovanje na reguliranem trgu v njihovi jurisdikciji, ima pravni naslov v njihovi jurisdikciji ali je ponudnik za podjetje, sprejeto v trgovanje na reguliranem trgu v njihovi jurisdikciji, in nadomestilo, ki ga ponuja, vključuje vrednostne papirje.
            
         
               (9)
            
            
               Agenciji za sodelovanje energetskih regulatorjev (v nadaljnjem besedilu: agencija ACER) bi bilo treba odobriti dostop za spremljanje veleprodajnih energetskih trgov z namenom odkrivanja in odvračanja od zlorab trga v sodelovanju z nacionalnimi regulativnimi organi ter spremljanje veleprodajnih energetskih trgov z namenom odkrivanja in odvračanja od zlorab trga v skladu z Uredbo (EU) št. 1227/2011 Evropskega parlamenta in Sveta z dne 25. oktobra 2011 o celovitosti in preglednosti veleprodajnega energetskega trga (5) (v nadaljnjem besedilu: REMIT). Agencija ACER bi zato morala imeti dostop do vseh podatkov, shranjenih v repozitorijih sklenjenih poslov, v zvezi z energetskimi izvedenimi finančnimi instrumenti.
            
         
               (10)
            
            
               Uredba (EU) št. 648/2012 pokriva samo podatke o trgovanju, ne pa podatkov pred trgovanjem, kot so naročila za trgovanje v skladu z zahtevami Uredbe (EU) št. 1227/2011. Zato se v tem pogledu repozitoriji sklenjenih poslov ne bi smeli šteti kot ustrezen vir informacij za agencijo ACER.
            
         
               (11)
            
            
               V okviru funkcionalnega pristopa za dostop do podatkov, shranjenih v repozitorijih sklenjenih poslov, je bonitetni nadzor bistven sestavni del. Podobno imajo lahko nalogo bonitetnega nadzora različni organi. Zato bi bilo treba dostop do podatkov o transakcijah za zadevne subjekte zagotoviti vsem organom, navedenim v členu 81(3) Uredbe (EU) št. 648/2012.
            
         
               (12)
            
            
               Subjekti, ki dostopajo do podatkov, shranjenih v repozitoriju sklenjenih poslov, v skladu s členom 81(3) Uredbe (EU) št. 648/2012, bi morali zagotoviti, da imajo in izvajajo politike za zagotovitev, da do podatkov dostopajo samo ustrezne osebe za natančno določen in pravno utemeljen namen, pri čemer bi moralo biti jasno tudi, katere morebitne druge osebe so pooblaščene za dostop do takih podatkov.
            
         
               (13)
            
            
               Dostop do podatkov bi bilo treba obravnavati v okviru treh zbirnih ravni. Podatki o transakcijah bi morali vključevati podrobnosti o posameznih poslih, podatki o pozicijah bi se morali nanašati na podatke o zbirnih pozicijah glede na osnovno sredstvo/produkt za posamezne nasprotne stranke, zbirni nominalni podatki pa bi morali ustrezati zbirnim pozicijam glede na osnovno sredstvo/produkt brez podatkov o nasprotnih strankah. Dostop do podatkov o transakcijah bi dovoljeval tudi dostop do ravni pozicij in zbirnih podatkov. Dostop do podatkov o pozicijah bi dovoljeval tudi dostop do zbirnih podatkov, ne pa dostopa do ravni podatkov o transakcijah. Nasprotno pa bi moral biti dostop do zbirnih nominalnih podatkov manj prepustna kategorija in ne bi smel omogočati dostopa do ravni podatkov o pozicijah ali transakcijah.
            
         
               (14)
            
            
               Ta uredba temelji na osnutku regulativnih tehničnih standardov, ki jih je Evropski organ za vrednostne papirje in trge predložil Komisiji.
            
         
               (15)
            
            
               V skladu s členom 10 Uredbe (EU) št. 1095/2010 se je organ ESMA pred predložitvijo osnutkov regulativnih tehničnih standardov, na katerih temelji ta uredba, posvetoval z zadevnimi organi in članicami Evropskega sistema centralnih bank (v nadaljnjem besedilu: ESCB), poleg tega pa je organ ESMA o osnutku regulativnih tehničnih standardov opravil tudi javna posvetovanja, analiziral morebitne s tem povezane stroške in koristi ter zahteval mnenje interesne skupine organa ESMA za vrednostne papirje in trge, ustanovljene v skladu s členom 37 zadevne uredbe –
            
         SPREJELA NASLEDNJO UREDBO:
   Člen 1
   Objava zbirnih podatkov
   1.   Repozitoriji sklenjenih poslov objavijo podatke iz člena 81(1) Uredbe (EU) št. 648/2012, ki vključujejo najmanj naslednje:
   
               (a)
            
            
               razčlembo zbirnih odprtih pozicij po razredih izvedenih finančnih instrumentov kot sledi:
               
                           (i)
                        
                        
                           blago;
                        
                     
                           (ii)
                        
                        
                           kredit;
                        
                     
                           (iii)
                        
                        
                           tuja valuta;
                        
                     
                           (iv)
                        
                        
                           lastniški kapital;
                        
                     
                           (v)
                        
                        
                           obrestna mera;
                        
                     
                           (vi)
                        
                        
                           drugo;
                        
                     
         
               (b)
            
            
               razčlembo zbirnih obsegov transakcij po razredih izvedenih finančnih instrumentov kot sledi:
               
                           (i)
                        
                        
                           blago;
                        
                     
                           (ii)
                        
                        
                           kredit;
                        
                     
                           (iii)
                        
                        
                           tuja valuta;
                        
                     
                           (iv)
                        
                        
                           lastniški kapital;
                        
                     
                           (v)
                        
                        
                           obrestna mera;
                        
                     
                           (vi)
                        
                        
                           drugo;
                        
                     
         
               (c)
            
            
               razčlembo zbirnih vrednosti po razredih izvedenih finančnih instrumentov kot sledi:
               
                           (i)
                        
                        
                           blago;
                        
                     
                           (ii)
                        
                        
                           kredit;
                        
                     
                           (iii)
                        
                        
                           tuja valuta;
                        
                     
                           (iv)
                        
                        
                           lastniški kapital;
                        
                     
                           (v)
                        
                        
                           obrestna mera;
                        
                     
                           (vi)
                        
                        
                           drugo.
                        
                     
         2.   Podatki se objavijo na spletni strani ali spletnem portalu, ki je enostavno dostopen javnosti, in se posodabljajo najmanj enkrat na teden.
   Člen 2
   Dostop do podatkov za ustrezne organe
   1.   Repozitorij sklenjenih poslov zagotovi dostop do vseh podatkov o transakcijah Evropskemu organu za vrednostne papirje in trge (v nadaljnjem besedilu: organ ESMA) za izvajanje njegovih nadzornih pristojnosti.
   2.   Organ ESMA sprejme notranje postopke za zagotovitev ustreznega dostopa osebja in vseh potrebnih omejitev dostopa glede dejavnosti, ki niso nadzorne, v okviru nalog organa ESMA.
   3.   Repozitorij sklenjenih poslov zagotovi Agenciji za sodelovanje energetskih regulatorjev (v nadaljnjem besedilu: agencija ACER) dostop do vseh podatkov o transakcijah v zvezi z izvedenimi finančnimi instrumenti, pri katerih so osnovno sredstvo energija ali emisijski kuponi.
   4.   Repozitorij sklenjenih poslov zagotovi pristojnemu organu, ki nadzoruje CNS, in zadevni članici Evropskega sistema centralnih bank (v nadaljnjem besedilu: ESCB), ki pregleduje CNS, kadar je primerno, dostop do vseh podatkov o transakcijah, za katere je CNS opravila kliring ali je o njih poročala.
   5.   Repozitorij sklenjenih poslov zagotovi pristojnemu organu, ki nadzoruje mesta izvršitve pogodb, o katerih se poroča, dostop do vseh podatkov o transakcijah za pogodbe, izvršene na zadevnih mestih trgovanja.
   6.   Repozitorij sklenjenih poslov zagotovi pristojnemu organu, imenovanemu v skladu s členom 4 Direktive 2004/25/ES, dostop do vseh podatkov o transakcijah za izvršene finančne instrumente, pri katerih je osnovno sredstvo vrednostni papir, ki ga je izdalo podjetje, ki izpolnjuje enega od naslednjih pogojev:
   
               (a)
            
            
               sprejeto je v trgovanje na reguliranem trgu znotraj njegove jurisdikcije;
            
         
               (b)
            
            
               ima registrirani sedež ali, če nima registriranega sedeža, glavni sedež v njegovi jurisdikciji;
            
         
               (c)
            
            
               gre za ponudnika za subjekte iz točke (a) ali (b) in nadomestilo, ki ga ponuja, vključuje vrednostne papirje.
            
         7.   Podatki, ki jih je treba predložiti v skladu z odstavkom 6, vključujejo informacije o naslednjem:
   
               (a)
            
            
               osnovnih vrednostnih papirjih;
            
         
               (b)
            
            
               razredu izvedenih finančnih instrumentov;
            
         
               (c)
            
            
               predznaku pozicije;
            
         
               (d)
            
            
               številu referenčnih vrednostnih papirjev;
            
         
               (e)
            
            
               nasprotnih strankah pri izvedenem finančnem instrumentu.
            
         8.   Repozitorij sklenjenih poslov zagotovi ustreznim organom Unije za vrednostne papirje in trge iz člena 81(3)(h) Uredbe (EU) št. 648/2012 dostop do vseh podatkov o transakcijah za trge, udeležence, pogodbe in osnovna sredstva, ki spadajo pod pristojnost zadevnega organa v skladu z njegovimi nadzornimi odgovornostmi in nalogami.
   9.   Repozitorij sklenjenih poslov zagotovi Evropskemu odboru za sistemska tveganja, organu ESMA in zadevnim članicam ESCB podatke o transakcijah:
   
               (a)
            
            
               za vse nasprotne stranke znotraj njihovih zadevnih jurisdikcij;
            
         
               (b)
            
            
               za pogodbe o izvedenih finančnih instrumentih, kadar se referenčni subjekt pogodbe o izvedenih finančnih instrumentih nahaja znotraj njihovih zadevnih jurisdikcij ali kadar je referenčna obveznost državni dolg zadevne jurisdikcije.
            
         10.   Repozitorij sklenjenih poslov zagotovi ustrezni članici ESCB dostop do podatkov o pozicijah za pogodbe o izvedenih finančnih instrumentih v valuti, ki jo izdaja ta članica.
   11.   Repozitorij sklenjenih poslov zaradi bonitetnega nadzora nasprotnih strank, za katere velja obveznost poročanja, zagotovi ustreznim organom iz člena 81(3) Uredbe (EU) št. 648/2012 dostop do vseh podatkov o transakcijah takih nasprotnih strank.
   Člen 3
   Organi tretje države
   1.   V zvezi z ustreznim organom tretje države, ki je z Unijo sklenila mednarodni sporazum v skladu s členom 75 Uredbe (EU) št. 648/2012, repozitorij sklenjenih poslov zagotovi dostop do podatkov ob upoštevanju nalog in pristojnosti organa tretje države ter v skladu z določbami zadevnega mednarodnega sporazuma.
   2.   V zvezi z ustreznim organom tretje države, ki je z organom ESMA sklenila dogovor o sodelovanju v skladu s členom 76 Uredbe (EU) št. 648/2012, repozitorij sklenjenih poslov zagotovi dostop do podatkov ob upoštevanju nalog in pristojnosti organa tretje države ter v skladu z določbami zadevnega dogovora o sodelovanju.
   Člen 4
   Operativni standardi za zbiranje in primerjavo podatkov
   1.   Repozitorij sklenjenih poslov zagotovi subjektom iz člena 81(3) Uredbe (EU) št. 648/2012 dostop v skladu s postopki komuniciranja, standardi za sporočanje in referenčnimi podatki, ki se splošno uporabljajo na mednarodni ravni.
   2.   Nasprotne stranke v posameznem poslu ustvarijo edinstven identifikator sklenjenega posla za vsako pogodbo o izvedenih finančnih instrumentih, da repozitorijem sklenjenih poslov omogočijo zbiranje in primerjavo podatkov med različnimi repozitoriji sklenjenih poslov.
   Člen 5
   Operativni standardi za dostop do podatkov
   1.   Repozitorij sklenjenih poslov evidentira informacije o dostopu do podatkov, zagotovljenem subjektom iz člena 81(3) Uredbe (EU) št. 648/2012.
   2.   Informacije iz odstavka 1 vključujejo naslednje:
   
               (a)
            
            
               obseg podatkov, do katerih se je dostopilo;
            
         
               (b)
            
            
               sklic na pravne določbe, ki dovoljujejo dostop do takih podatkov v skladu z Uredbo (EU) št. 648/2012 in to uredbo.
            
         Člen 6
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je zavezujoča v celoti in se neposredno uporablja v vseh državah članicah.
      V Bruslju, 19. decembra 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  Še ni objavljeno v Uradnem listu.
   
      (2)  UL L 201, 27.7.2012, str. 1.
   
      (3)  UL L 331, 15.12.2010, str. 84.
   
      (4)  UL L 142, 30.4.2004, str. 12.
   
      (5)  UL L 326, 8.12.2011, str. 1.